**Projektas**

|  |
| --- |
| **PLUNGĖS RAJONO SAVIVALDYBĖS  TARYBA** |
| **SPRENDIMAS**  **DĖL VIEŠOJOJE ĮSTAIGOJE PLUNGĖS RAJONO SAVIVALDYBĖS LIGONINĖJE TEIKIAMŲ SOCIALINĖS GLOBOS PASLAUGŲ IR JŲ KAINŲ NUSTATYMO** |
| 2023 m. sausio 26 d. Nr. T1- |
| Plungė |

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, 18 straipsnio 1 dalimi, Lietuvos Respublikos socialinių paslaugų įstatymo 13 straipsniu, Socialinių paslaugų finansavimo ir lėšų apskaičiavimo metodikos, patvirtintos Lietuvos Respublikos Vyriausybės 2006 m. spalio 10 d. nutarimu Nr. 978 „Dėl Socialinių paslaugų finansavimo lėšų ir apskaičiavimo metodikos patvirtinimo“ 32 punktu, ir atsižvelgdama į viešosios įstaigos Plungės rajono savivaldybės ligoninės 2023 m. sausio 2 d. raštą Nr. V3-02 ,,Dėl vietų skaičiaus didinimo trumpalaikės socialinės globos paslaugai teikti“, Plungės rajono savivaldybės taryba n u s p r e n d ž i a:

1. Nustatyti viešojoje įstaigoje Plungės rajono savivaldybės ligoninėje iki 15 vietų trumpalaikei socialinei globai teikti, iš kurių 3 vietas skirti laikino atokvėpio paslaugai teikti.

2. Nustatyti viešojoje įstaigoje Plungės rajono savivaldybės ligoninėje teikiamų trumpalaikės (laikino atokvėpio) socialinės globos paslaugų vienam asmeniui per mėnesį kainas:

2.1. senyvo amžiaus asmeniui – 1 290 Eur (vienas tūkstantis du šimtai devyniasdešimt eurų);

2.2. suaugusiam asmeniui su negalia – 1 300 Eur (vienas tūkstantis trys šimtai eurų);

2.3. senyvo amžiaus asmeniui ir suaugusiam asmeniui su sunkia negalia – 1 480 Eur (vienas tūkstantis keturi šimtai aštuoniasdešimt eurų).

3. Pavesti Plungės rajono savivaldybės administracijos direktoriui patvirtinti Trumpalaikės (laikino atokvėpio) socialinės globos paslaugų teikimo viešojoje įstaigoje Plungės rajono savivaldybės ligoninėje tvarkos aprašą.

4. Pripažinti netekusiais galios:

4.1. Plungės rajono savivaldybės tarybos 2010 m. kovo 25 d. sprendimą Nr. T1-65 „Dėl Trumpalaikės socialinės globos paslaugų teikimo ir asmenų nukreipimo į viešosios įstaigos Plungės rajono savivaldybės ligoninės palaikomojo gydymo ir slaugos skyrių socialinei globai bei mokėjimo už paslaugas tvarkos aprašo patvirtinimo“ ir jį keitusius sprendimus;

4.2. Plungės rajono savivaldybės tarybos 2020 m. vasario 13 d. sprendimo Nr. T1-13 „Dėl Maksimalių socialinės globos paslaugų Plungės rajono savivaldybės gyventojams finansavimo išlaidų dydžių sąrašo patvirtinimo ir socialinių paslaugų teikimo kainų nustatymo“ 2 punktą.

5. Nustatyti, kad sprendimas įsigalioja nuo 2023 metų vasario 1 dienos.

6. Paskelbti šį sprendimą Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt).

Savivaldybės meras

SUDERINTA:

Administracijos direktorius Mindaugas Kaunas

Administracijos direktoriaus pavaduotojas Mantas Česnauskas

Protokolo skyriaus kalbos tvarkytoja Simona Grigalauskaitė

Juridinio ir personalo administravimo skyriaus vedėjas Vytautas Tumas

Finansų ir biudžeto skyriaus vedėja Daiva Mažeikienė

Administracijos patarėjas Dalius Pečiulis

Sprendimą rengė Socialinės paramos skyriaus vedėja Jolanta Puidokienė

**SOCIALINĖS PARAMOS SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **,,DĖL** **VIEŠOJOJE ĮSTAIGOJE PLUNGĖS RAJONO SAVIVALDYBĖS LIGONINĖJE TEIKIAMŲ SOCIALINĖS GLOBOS PASLAUGŲ IR JŲ KAINŲ NUSTATYMO“** |
| 2023 m. sausio 10 d.  Plungė |

**1. Parengto teisės akto projekto tikslai, uždaviniai, problemos esmė.**

Sprendimo projekto tikslas – padidinti viešojoje įstaigoje Plungės rajono savivaldybės ligoninėje (toliau – Įstaiga) teikiamų trumpalaikės socialinės globos paslaugų Plungės rajono savivaldybės gyventojams (toliau – Savivaldybės gyventojai) vietų skaičių ir pradėti teikti laikino atokvėpio paslaugą bei nustatyti šių paslaugų Įstaigoje kainas.

**2. Kaip šiuo metu yra sprendžiami projekte aptarti klausimai.**

Šiuo metu Įstaigoje yra patvirtinta 10 vietų teikti trumpalaikę socialinę globą pasibaigus 120 dienų asmens slaugai Įstaigos Palaikomojo gydymo ir slaugos skyriuje. Laikino atokvėpio paslaugos (kaip trumpalaikė socialinė globa įstaigoje) suaugusiems asmenims, organizuojamos įstaigose kitose savivaldybėse, tik esant laisvų vietų jose.

**3. Kodėl būtina priimti sprendimą, kokių pozityvių rezultatų laukiama.**

Plungės rajono savivaldybė (toliau – Savivaldybė) nuolat sprendžia savo gyventojų kompleksinės priežiūros paslaugų teikimo ir jų tęstinumo klausimus pasibaigus palaikomojo gydymo ir slaugos paslaugų teikimui. Asmenų, kuriems reikalinga nuolatinė priežiūra ir kompleksinė specialistų pagalba, daugėja. Per 2022 metus Įstaigoje trumpalaikės socialinės globos paslaugos suteiktos 14 specialiuosius poreikius turinčių asmenų, iš kurių 11 asmenų su sunkia negalia. Daugumai asmenų ši paslauga reikalinga iki sulaukia eilės apsigyventi socialinės globos namuose.

Keičiantis Palaikomojo gydymo ir slaugos paslaugų teikimo reikalavimams, patvirtintiems Lietuvos Respublikos sveikatos apsaugos ministro 2022 m. rugsėjo 29 d. įsakymu Nr. V-1495 ,,Dėl Lietuvos Respublikos sveikatos apsaugos ministro 2012 m. gegužės 4 d. įsakymo Nr. V-393 „Dėl palaikomojo gydymo ir slaugos paslaugos teikimo reikalavimų aprašo patvirtinimo“, priežiūros reikalaujantys asmenys 120 dienų slaugos paslaugas Įstaigoje galės gauti ne visi. Todėl siekiant užtikrinti nesavarankiškų asmenų priežiūrą, kuriems reikalinga nuolatinė specialistų pagalba, socialinės globos paslaugas institucijoje bus reikalinga teikti didesniam skaičiui Savivaldybės gyventojų, kai nėra galimybės teikti ambulatorinių slaugos paslaugų asmens namuose, o kitos rūšies socialinės paslaugos nepakankamos patenkinat nesavarankiškų asmenų specialiųjų poreikių apimtį.

Laikino atokvėpio paslaugos Įstaigoje nebuvo teikiamos. Pradėjus teikti laikino atokvėpio paslaugą, namuose artimuosius (kuriems nustatyti specialieji poreikiai ne dėl psichinės sveikatos sutrikimų, kurie pasireiškia sunkia agresyvumo forma) prižiūrintiems šeimos nariams bus sudaryta galimybė pailsėti mėnesį laiko per metus, krizinėje situacijoje dėl įvairių priežasčių atsidūrusiems – nepertraukiamai iki 3 mėnesių per metus.

Atsižvelgiant į tai, kad Savivaldybė pagal įvertintą socialinių paslaugų poreikį turi užtikrinti reikalingų socialinių paslaugų savo gyventojams teikimą, siūloma padidinti trumpalaikės socialinės globos paslaugų Įstaigoje vietų skaičių iki 15 vietų, iš kurių 3 vietas skirti laikino atokvėpio paslaugai teikti.

Įstaigoje teikiamų trumpalaikės socialinės globos paslaugų kainos buvo peržiūrėtos ir nustatytos 2020 metais. Atsižvelgiant į augančias išlaidas, reikalingas socialinių paslaugų organizavimui, kurios apskaičiuotos vadovaujantis Socialinių paslaugų finansavimo ir lėšų apskaičiavimo metodika, patvirtinta Lietuvos Respublikos Vyriausybės 2006 m. spalio 10 d. nutarimu Nr. 978 ,,Dėl socialinių paslaugų finansavimo ir lėšų apskaičiavimo metodikos patvirtinimo“, siūloma nustatyti didesnes teikiamų socialinės globos paslaugų Įstaigoje kainas.

**4. Siūlomos teisinio reguliavimo nuostatos.**

Sprendimo projektu bus patvirtinta daugiau vietų teikti trumpalaikės socialinės globos paslaugas, iš kurių numatytas vietų skaičius laikino atokvėpio paslaugai teiki, nustatytos šių socialinių paslaugų kainos, kuriomis vadovaujantis bus apmokama už paslaugų teikimą Įstaigoje.

**5. Pateikti skaičiavimus, išlaidų sąmatas, nurodyti finansavimo šaltinius.**

Socialinės globos paslaugų finansavimo šaltiniai susideda iš: asmens mokėjimo dalies, kuri nustatoma vadovaujantis teisės aktais, reglamentuojančiais minėto dydžio nustatymą ir Savivaldybės biudžeto ir (ar) valstybės biudžeto specialiosios tikslinės dotacijos Savivaldybės biudžetui asmeniui su sunkia negalia socialinei globai organizuoti dalies. Paslaugų apmokėjimui Savivaldybės biudžeto ir valstybės biudžeto specialiosios tikslinės dotacijos skiriamos vadovaujantis Savivaldybės tarybos patvirtintais maksimaliais socialinės globos paslaugų finansavimo vienam gyventojui išlaidų dydžiais.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.**

Pripažinti netekusiais galios:

1. Plungės rajono savivaldybės tarybos 2010 m. kovo 25 d. sprendimą Nr. T1-65 „Dėl trumpalaikės socialinės globos paslaugų teikimo ir asmenų nukreipimo į viešosios įstaigos Plungės rajono savivaldybės ligoninės palaikomojo gydymo ir slaugos skyrių socialinei globai bei mokėjimo už paslaugas tvarkos aprašo patvirtinimo“ ir jį keitusius sprendimus;

2. Plungės rajono savivaldybės tarybos 2020 m. vasario 13 d. sprendimo Nr. T1-13 „Dėl maksimalių socialinės globos paslaugų Plungės rajono savivaldybės gyventojams finansavimo išlaidų dydžių sąrašo patvirtinimo ir socialinių paslaugų teikimo kainų nustatymo“ 2 punktą.

Pavesti Plungės rajono savivaldybės administracijos direktoriui patvirtinti Trumpalaikės (laikino atokvėpio) socialinės globos paslaugų teikimo viešojoje įstaigoje Plungės rajono savivaldybės ligoninėje tvarkos aprašą.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.**

Antikorupcinio vertinimo pažyma pridedama.

**8. Nurodyti, kieno iniciatyva sprendimo projektas yra parengtas.**

Plungės rajono savivaldybės administracijos Socialinės paramos skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Priimtą ir patvirtintą sprendimą išsiųsti Įstaigai. Taip pat sprendimą paskelbti Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt).

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir **kita**.)

Kita. Įstaigos 2023 m. sausio 2 d. raštas Nr. V3-02 ,,Dėl vietų skaičius didinimo trumpalaikės socialinės globos paslaugai teikti“.

**12.** **Numatomo teisinio reguliavimo poveikio vertinimas** (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).**\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *nenumatomas* |
| *Finansams* |  | *nenumatomas* |
| *Socialinei aplinkai* |  | *nenumatomas* |
| *Viešajam administravimui* |  | *nenumatomas* |
| *Teisinei sistemai* |  | *nenumatomas* |
| *Kriminogeninei situacijai* |  | *nenumatomas* |
| *Aplinkai* |  | *nenumatomas* |
| *Administracinei naštai* |  | *nenumatomas* |
| *Regiono plėtrai* |  | *nenumatomas* |
| *Kitoms sritims, asmenims ar jų grupėms* |  | *nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėjai:

Plungės rajono savivaldybės administracijos

Socialinės paramos skyriaus vedėja Jolanta Puidokienė

Plungės rajono savivaldybės administracijos

Socialinės paramos skyriaus vyr. specialistė Kristina Karalienė